JHB-kragonderbreking saai chaos in stadArgieffoto ŉ Kragonderbreking in die Wes-Rand en noordelike dele van Johannesburg het Donderdagoggend chaos op die stad se paaie veroorsaak. Die Johannesburgse metropolisie het gesê kragonderbrekings kom voor in die Wes-Rand by Roodepoort, Florida en Constantiakloof. “Rosebank, die gebied rondom William Nicolweg en die Fourways-omgewing word ook geraak,” het inspekteur Edna Mamonyane, woordvoerder van die metropolisie, gesê. Talle verkeersligte is buite werking as gevolg van die onderbreking. “Ons versoek motoriste om asseblief geduldig te wees en mekaar te respekteer want ons weet mense gaan angstig en laat wees vir werk,” het sy gesê. “Metropolisiebeamptes en Outsurance-puntsmanne gaan hul bes doen onder die omstandighede. Ongelukkig sal ons nie al die kruisings kan beman wat tans beïnvloed word nie.” Intussen het ŉ beampte van City Power gesê dit is nog nie bekend hoe lank die kragonderbreking gaan voortduur nie. City Power se werkers is tans besig met ŉ onwettige staking en hulle word glo blameer vir die kragonderbrekings. City Power het gesê hulle het ŉ noodplan om die kragonderbrekings te herstel deur privaatkontrakteurs te huur. Hulle beplan om Donderdag met die stakende werkers te vergader in ŉ poging om die arbeidsgeskil op te los.